Eskom-voorsitter ontken bewerings van 'onregmatige invloed' | Maroela Media
Ben Ngubane, voorsitter van Eskom, het Vrydag bewerings ontken van pogings tot "onregmatige invloed" op minister van minerale hulpbronne, Ngoako Ramatlhodi.
"Die leuens deur die voormalige minister van minerale hulpbronne kan slegs deur niksvermoedende of bevooroordeelde persone volgehou word," het Ngubane gesê in reaksie op wydverspreide berigte dat hy en Brian Molefe, uitvoerende hoof van Eskom, die minister "gedruk" het om alle mynregte deur Glencore op te skort.
Ramatlhodi het gesê hy is gereed om aan 'n geregtelike ondersoek te sê dat Molefe en Ngubane probeer het om druk op hom te plaas om die mynmaatskappy Glencore se lisensies op te skort, in die stadium toe die land gebuk gegaan het onder beurtkrag.
Ramatlhodi, wie se verdoemende bewerings kom terwyl Molefe weer as uitvoerende hoof van Eskom aangestel word, het gesê pres. Jacob Zuma se seun Duduzane was die boodskapper wat die Gupta-familie gebruik het om 'n vergadering met hom te reël.
Ramatlhodi het gesê hy het in 2015 met Molefe vergader, waar hulle Glencore se R2 miljard-boete bespreek het toe substandaard steenkool aan Eskom verskaf is. By die tweede vergadering het Molefe en Ngubane glo daarop aangedring dat Ramatlhodi alle Glencore-lisensies opskort hangende die betaling van die boete van R2 miljard. "Ek het gesê ek gaan nie die myn sluit nie," het Ramatlhodi verduidelik.
Die voormalige minister wou egter nie bekend maak of hy gevoel het of hy onder druk is om Glencore se lisensie op te skort om plek te maak vir Optimum nie, wat die Guptas glo in daardie stadium van plan was om aan te skaf.
Ngubane het Vrydag egter al die bewerings ontken. "Dit is absoluut ongeloofwaardig om voor te stel dat 'n senior minister deur beamptes van 'n staatsentiteit geboelie kon word. Iemand sou uiters bevooroordeeld teen Eskom moet wees om selfs hoegenaamd hierdie bewerings as waarheid te oorweeg, gegewe die belaglike aard daarvan.
"Die bewerings deur 'n vorige senior minister met só 'n noodsaaklike nasionale mandaat is nie net absurd nie, dit werp ook lig op sy eie persepsie van sy onbekwaamheid."
Ngubane het gesê hy wonder waarom Ramatlhodi versuim het om die beweerde oortreding op die "regte tyd", toe dit glo plaasgevind het, aan te meld.
"Het hy die media genader toe dit na bewering plaasgevind het? Het hy die saak by die polisie aangemeld en as hy het, wat is die saaknommer?" wou Ngubane weet in 'n lang verklaring wat hy uitgereik het en waarin hy enige oortreding ontken.
"Hoekom is dit eers nou die tyd om dié verdoemende bewerings te maak? Mens sou verwag het dat die ernstige bewerings dadelik by die polisie en of die media aangemeld sou wees. Dit is duidelik nou vir hom die geskikte tyd om die bewerings te maak, en mens kan maar net wonder oor sy motief."
Verbaas dit julle dat die man ook voorheen SABS se Voorsitter was. Nou is dit ESKOM. Die sous trein hardloop volstoom. Lekker man.
… Is die geyser af? Sit tog asseblief die ligte af…. Hoekom tap jy al die warm water uit?… Is die gas alweer op?… Ja… ja… ons harte bloei vir arme Eskom… en hul patetiese twak…
En hulle word senior ministers genoem, lieg en bedrieg kan hul goed doen, dit is hoekom ons rommel status geniet
Man, loop net, loop tog net. Dit laat my dink aan dink aan Fikile, die nuwe menister van polisie. Pas het 'n regter teen Ntlemeza beslis dat hy nie terug kan gaan werk toe nie, of Fikile harloop koerante toe om te beduie hoe reg hy was om die man van sy pos te onthef. Plaas dat hy met sy werk aan gaan, maar nee die klomp wil gedurig in die koerante en op die voorblaaie wees, hulle wil akteurs en politici wees. Celebs, dis om van naar te word.
Lekker ini Donker
Ek se mos al lankal dat die beurtkrag stories so georgestreer was dat sekere mense hulle vingers in steenkool kontrakte kon kry terwyl besighede in SA derduisende rande se skade lei. Dis gaan lekker in die Nuwe Suid Afrika.